Odôvodnenie

A. Všeobecná časť

Návrh vyhlášky Ministerstva spravodlivosti Slovenskej republiky, ktorou sa mení vyhláška Ministerstva spravodlivosti Slovenskej republiky č. 543/2005 Z. z. o Spravovacom a kancelárskom poriadku pre okresné súdy, krajské súd, Špeciálny súd a vojenské súdy v znení vyhlášky 417/2006 Z. z. sa do medzirezortného pripomienkového konania na základe splnomocňovacích ustanovení § 374 ods. 1 zákona č. 99/1963 Zb. Občiansky súdny poriadok v znení neskorších predpisov, § 92 ods. 1 zákona č. 757/2004 Z. z. o súdoch a o zmene a doplnení niektorých zákonov a § 561 ods. 1 zákona č. 301/2005 Z. z. Trestný poriadok.

Účelom návrhu vyhlášky je zaviesť čiastočne novú právnu úpravu inštitútu hovorcu súdu. Návrh vyhlášky mení doterajšiu právnu úpravu, a to v týchto smeroch:

a)	zmena okruhu súdov, na ktorých sa funkcia hovorcu zriaďuje,
b)	zmena v personálnom obsadení tejto funkcie. 

Navrhuje sa, aby sa funkcia hovorcu zriaďovala len na krajských súdoch s pôsobnosťou pre príslušný krajský súd a všetky okresné súdy v obvode tohto súdu, na Špeciálnom súde a na Vyššom vojenskom súde s pôsobnosťou pre všetky vojenské obvodové súdy v obvode tohto súdu. Z uvedeného teda vyplýva, že funkcia hovorcu sa nebude zriaďovať na okresných súdoch a vojenských obvodových súdoch tak ako to predpokladá súčasná právna úprava. 

	Z pohľadu personálneho obsadenia tejto funkcie, upúšťa sa od doterajšej právnej úpravy, ktorá umožňovala, aby túto funkciu zastával sudca príslušného súdu. Ako efektívnejšie riešenie sa javí, aby túto funkciu zastával určený zamestnanec súdu. Navrhovaná právna úprava zotrváva pri mechanizme výkonu tejto funkcie, ak nie je obsadená. To znamená, že v čase ak nie je táto funkcia obsadená, je hovorcom súdu predseda príslušného súdu; s prihliadnutím na novú právnu úpravu to bude predseda krajského súdu pre celý obvod tohto súdu, vrátane okresných súdov v obvode tohto súdu; analogický postup sa uplatní aj v prípade neobsadenej hovorcu Špeciálneho súdu alebo Vyššieho vojenského súdu.  

Vyhláška je v súlade s ústavou a so zákonom o súdoch a o zmene a doplnení niektorých zákonov, na ktorého vykonanie je navrhnutá, ako i s ďalšími zákonmi.

Prijatie vyhlášky nepredpokladá dopad na štátny rozpočet, rozpočty obcí ani dopad na rozpočty vyšších územných celkov.

DOLOŽKA ZLUČITEĽNOSTI
Návrhu vyhlášky
s právom Európskych spoločenstiev a právom Európskej únie

1.	Navrhovateľ  vyhlášky: Ministerstvo spravodlivosti Slovenskej republiky

2.	Názov návrhu vyhlášky: Vyhláška Ministerstva spravodlivosti Slovenskej republiky, ktorou sa mení a dopĺňa vyhláška Ministerstva spravodlivosti Slovenskej republiky č. 543/2005 Z. z. o Spravovacom a kancelárskom poriadku pre okresné súdy, krajské súdy, Špeciálny súd a vojenské súdy v znení vyhlášky č. 417/2006 Z. z. 

3.	Záväzky Slovenskej republiky vo vzťahu k Európskym spoločenstvám a Európskej únii:
a)	problematika návrhu vyhlášky nie je predmetom Zmluvy o pristúpení, Aktu o podmienkach pristúpenia a Príloh k aktu o podmienkach pristúpenia,
b)	bezpredmetné.

Vzhľadom na vnútroštátny charakter navrhovaného právneho predpisu je bezpredmetné vyjadrovať sa k bodom 4., 5. a 6. doložky zlučiteľnosti. 

Doložka 
finančných, ekonomických, environmentálnych vplyvov
a vplyvov na podnikateľské prostredie a na zamestnanosť

1.	Návrh vyhlášky nezakladá nároky na verejné financie.

2.	Návrh vyhlášky nebude mať ekonomický dopad na obyvateľov, hospodárenie podnikateľskej sféry a iných právnických osôb.

3.	Návrh vyhlášky nebude mať vplyv na životné prostredie.

4.	Návrh vyhlášky nebude mať vplyv na zamestnanosť a nevyžiada si zvýšenie počtu zamestnancov.

5.	Návrh vyhlášky nebude mať vplyv na podnikateľské prostredie.

B. Osobitná časť

K Čl. I

	V súlade so zámermi vyjadrenými vo všeobecnej časti dôvodovej správy sa navrhuje nová právna úprava inštitútu hovorcu súdu. 

K Čl. II

	Účinnosť vyhlášky sa navrhuje od 1. apríla 2007. Vzhľadom na charakter a rozsah navrhovanej zmeny dlhšia legisvakčná lehota nie je potrebná.